MEMORANDUM TA’ SPJEGAZZJONI

1.KUNTEST TAD-DEĊIŻJONI

Fil-livell internazzjonali, il-Forum Dinji għall-Armonizzazzjoni tar-Regolamenti dwar il-Vetturi (WP.29) tal-Kummissjoni Ekonomika għall-Ewropa tan-Nazzjonijiet Uniti (NU/KEE) jiżviluppa rekwiżiti armonizzati, maħsubin biex ineħħu l-ostakli tekniċi fil-kummerċ tal-vetturi bil-mutur bejn il-Partijiet Kontraenti għall-Ftehim Rivedut tal-1958 u biex jiżguraw li tali vetturi joffru livell għoli ta’ sikurezza u ħarsien ambjentali. Permezz tad-Deċiżjoni tal-Kunsill 97/836/KE, l-Unjoni aderixxiet għall-Ftehim Rivedut tal-1958.

F'Marzu 2010, fil-150 sessjoni tiegħu, id-WP.29 qabel li jikkunsidra t-teħid ta' azzjonijiet dwar id-direzzjoni futura għall-armonizzazzjoni tar-regolamenti dwar il-vetturi skont il-Ftehim Rivedut tal-1958, bl-għan li jinkoraġġixxi l-parteċipazzjoni ta’ iżjed pajjiżi u organizzazzjonijiet għall-integrazzjoni ekonomika reġjonali fl-attivitajiet tal-Forum Dinji u biex jiżdied l-għadd ta' Partijiet Kontraenti għall-Ftehim Rivedut tal-1958. Din ir-reviżjoni għandha wkoll l-għan li ttejjeb il-funzjonament u l-affidabbiltà tal-Ftehim Rivedut tal-1958, u li tiżgura li tibqa' l-qafas internazzjonali ewlieni għall-armonizzazzjoni tar-regolamenti tekniċi fis-settur tal-karozzi.

F’Lulju 2013, il-Kummissjoni kisbet awtorizzazzjoni mill-Kunsill biex tinnegozja, f’isem l-Unjoni, proposti għar-reviżjoni tal-Ftehim. Għal dan l-għan, il-Kummissjoni ggwidat it-task force tal-grupp ta’ ħidma informali stabbilit mid-WP.29 biex jiżviluppa proposti għar-reviżjoni tal-Ftehim. Ir-riżultat ta’ din il-ħidma ġie ppreżentat lid-WP.29 f’Marzu 2014 u d-WP.29 iddeċieda li “jiffriża” l-abbozzi ta’ proposti biex il-Partijiet Kontraenti jkunu jistgħu jibdew il-proċeduri nazzjonali tagħhom għall-valutazzjoni ta’ dawn il-proposti. F’Novembru 2014 għadd ta’ Partijiet Kontraenti, b’mod konġunt, ippreżentaw proposta lid-WP.29 biex il-livell limitu tal-votazzjoni b’maġġoranza, għall-istabbiliment ta' Regolamenti tan-NU ġodda u għall-emendi ta' Regolamenti tan-NU eżistenti, jiżdied minn żewġ terzi għal erbgħa minn kull ħames voti.

Fid-Dokument ta' Ħidma tal-Persunal tal-Kummissjoni SWD (2014) 178 finali tat-28 ta’ Mejju 2014, intitolat “Progress report on the 2013 activities of the World Forum for Harmonisation of Vehicle Regulations” ("Rapport ta' progress dwar l-attivitajiet tal-2013 tal-Forum Dinji għall-Armonizzazzjoni tar-Regolamenti dwar il-Vetturi") huwa previst li jekk tinstab soluzzjoni pożittiva għall-kwistjoni li jiżdied il-livell limitu tal-votazzjoni b’maġġoranza, il-probabbiltà li jiġu attirati partijiet kontraenti ġodda, fosthom imsieħba tal-UE importanti bħall-Indja, iċ-Ċina u l-pajjiżi ASEAN u anke l-Brażil, tkun ferm ogħla. Anki l-Pjan ta’ Azzjoni CARS 2020 jirrikonoxxi li l-aċċettazzjoni tar-regolamenti dwar il-vetturi armonizzati fuq livell internazzjonali stabbiliti skont il-Ftehim tal-1958 mill-imsieħba kummerċjali tal-UE hija l-aħjar mod kif jitneħħew l-ostakli non-tariffarji għall-kummerċ, u għalhekk għandhom isiru sforzi biex il-Ftehim tal-1958 isir aktar attraenti. Wara li ġew evalwati l-proposti għar-reviżjoni tal-Ftehim, inkluż it-talba biex il-livell limitu tal-votazzjoni b’maġġoranza jiżdied għal erbgħa minn kull ħames voti, u fid-dawl ta’ dak li ntqal hawn fuq, wieħed jista' jikkonkludi li dawn jilħqu l-objettivi li l-Ftehim isir aktar attraenti għal pajjiżi terzi u fl-istess ħin iżidu l-effikaċja u l-affidabbiltà tiegħu.

Għalhekk, l-Unjoni Ewropea, bħala Parti Kontraenti għall-Ftehim, għandha tieħu l-passi meħtieġa favur l-adozzjoni tal-emendi proposti għall-Ftehim tal-1958 skont il-proċeduri stabbiliti fl-Artikolu 5(1) u l-punt 3 tal-Anness III tad-Deċiżjoni tal-Kunsill 97/836/KE. Dawn il-proċeduri jipprovdu li l-Kunsill għandu, fuq proposta mill-Kummissjoni, jadotta deċiżjoni li jikkonkludi r-reviżjoni tal-Ftehim u biex jippreżenta, f’isem l-Unjoni, emendi proposti għal dan il-Ftehim lill-Partijiet Kontraenti. L-Artikolu 13(1) tal-Ftehim jipprovdi li dan għandu jsir permezz ta’ notifika tat-test tal-emenda proposta lis-Segretarju Ġenerali tan-Nazzjonijiet Uniti, li għandu jgħaddih lill-Partijiet Kontraenti kollha.

L-Artikoli 13(2) u (3) tal-Ftehim jispeċifikaw li l-emendi proposti għandhom jitqiesu bħala aċċettati jekk ħadd mill-Partijiet Kontraenti ma jesprimi oġġezzjoni fi żmien sitt xhur mid-data li fiha s-Segretarju Ġenerali jkun ikkomunika l-emenda proposta. Minħabba l-ħtieġa li jinkiseb il-kunsens tal-Partijiet Kontraenti kollha għall-Ftehim, qabel ma jniedi l-proċedura biex jiġi emendat il-Ftehim skont l-Artikolu 13, id-WP.29 iddeċieda li jorganizza proċedura ta’ votazzjoni informali biex jiġi vverifikat jekk il-Partijiet Kontraenti kollha għall-Ftehim attwali jistgħux jaċċettaw l-emenda proposta. Għalhekk, il-Kummissjoni għandha tiġi awtorizzata biex tivvota, f’isem l-UE, favur l-emendi proposti.

2.RIŻULTATI TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT

Saru konsultazzjonijiet regolari dwar l-abbozzi ta’ proposti għal reviżjoni tal-Ftehim Rivedut tal-1958 mal-partijiet interessati kollha fl-industrija tal-karozzi, permezz ta’ skambju ta’ fehmiet fil-kuntest tal-Grupp ta’ Ħidma dwar il-Vetturi bil-Mutur. Matul in-negozjati, il-konsultazzjoni mal-Istati Membri saret fil-kuntest tal-Kumitat Tekniku dwar il-Vetturi bil-Mutur (TCMV) kif previst fid-direttivi ta’ negozjati maħruġa mill-Kunsill f’Lulju 2013. Rappreżentanti tal-Istati Membri u l-assoċjazzjonijiet tal-industrija pparteċipaw ukoll fil-grupp ta’ ħidma informali stabbilit mid-WP.29 u b’mod partikolari fit-task force sabiex iħejju l-abbozzi ta’ proposti għar-Reviżjoni 3 tal-Ftehim, li kienet ippreseduta mis-servizzi tal-Kummissjoni.

Permezz ta' din il-konsultazzjoni seta' jinkiseb kunsens dwar l-abbozzi ta’ proposti għar-Reviżjoni 3 tal-Ftehim kif żviluppati mill-grupp informali u ppreżentati lid-WP.29. Din il-konsultazzjoni ppermettiet ukoll li jinkiseb rispons pożittiv għall-proposta li l-livell limitu tal-votazzjoni b’maġġoranza jiżdied biex jiġu stabbiliti Regolamenti tan-NU u emendi tagħhom.

Ma saret l-ebda valutazzjoni tal-impatt għal din id-Deċiżjoni, iżda s-servizzi tal-Kummissjoni wettqu studju dwar l-ispejjeż u l-benefiċċji bil-għan li jivverifikaw li t-tibdiliet previsti għall-Ftehim ikunu ser jiksbu l-benefiċċji mistennija f’termini ta’ kemm jagħmlu l-Ftehim aktar attraenti u konsegwentement isaħħu l-kompetittività globali tal-industrija tal-karozzi tal-UE billi jiffaċilitaw l-aċċess għas-suq f’pajjiżi li jistgħu jissieħbu f’dan il-Ftehim wara r-reviżjoni tiegħu.

3.ELEMENTI LEGALI TAD-DEĊIŻJONI

Il-bażi legali għal din id-Deċiżjoni hija l-Artikolu 218(6)(a) tat-Trattat dwar il-Funzjonament tal-Unjoni Ewropea, kif speċifikat fl-Artikolu 5(1) tad-Deċiżjoni tal-Kunsill 97/836/KE.

It-tibdiliet previsti għall-Ftehim għandhom jindirizzaw il-proċeduri għall-iżvilupp, l-emendar u l-adozzjoni ta' regolamenti tekniċi għall-vetturi bil-mutur, u l-implimentazzjoni tagħhom mill-Partijiet Kontraenti, kif ukoll il-kundizzjonijiet għall-għoti ta' approvazzjonijiet tat-tip u r-rikonoxximent reċiproku tagħhom, u bħala tali għandhom jibqgħu jservu bħala bażi għall-għoti ta' approvazzjonijiet skont il-leġiżlazzjoni dwar l-approvazzjonijiet tat-tip tal-UE.

4.IMPLIKAZZJONI BAĠITARJA

Il-proposta ma għandha l-ebda implikazzjoni għall-baġit tal-Unjoni.

5.ELEMENTI MHUX OBBLIGATORJI

L-att propost ma jikkonċernax materja taż-ŻEE u għalhekk ma għandux ikun estiż għaż-Żona Ekonomika Ewropea.